**DIRECȚIA COMUNICARE**

**DIRECȚIA INTEGRARE EUROPEANA**

**DIRECȚIA ADMINISTRAȚIE PUBLICĂ JURIDIC**

**NR.63039 / 21.07.2021**

**RAPORT**

privind desemnarea unui reprezentant al Consiliul Local al municipiului Bistrița pentru a exercita calitatea de "Consilier responsabil cu afacerile UE" în "Reteaua europeană a consilierilor regionali şi locali ai UE"

Prin adresa înregistrată la Primăria municipiului Bistrița nr. 53386/23.06.2021, Asociaţia Municipiilor din România solicită desemnarea unui reprezentant din rândul consilierilor locali care să fie mandatat cu calitatea de "Consilier responsabil cu afacerile UE" în "Reţeaua europeană a consilierilor regionali si locali ai UE" lansată de către Comitetul European al Regiunilor și alți actori-cheie.

Solicitarea a fost transmisă în contextul lansării de către Uniunea Europeană a "Conferinţei privind viitorul Europei", sub forma unei dezbateri deschise cu cetățenii cu privire la provocările cu care ne confruntăm și la modalitățile de a ne planifica viitorul împreună. Prin această inițiativă, CoR solicită tuturor consiliilor regionale și locale din întreaga Europă să desemneze unul dintre membrii lor în calitate de consilier responsabil cu afacerile europene.​ Comitetul European al Regiunilor (CoR) este un organism consultativ al UE, format din reprezentanți ai celor 27 de state membre, aleși la nivel local și regional. Prin intermediul CoR, aceștia își pot exprima în mod direct opiniile cu privire la legislația UE care are impact asupra regiunilor și orașelor. CoR le oferă regiunilor și orașelor posibilitatea de a se implica oficial în procesul legislativ al UE, asigurându-se că punctele de vedere și nevoile autorităților locale și regionale sunt respectate. [Membrii CoR](https://cor.europa.eu/ro/members/Pages/default.aspx) sunt reprezentanți aleși din cadrul autorităților locale sau regionale. Fiecare țară își desemnează membrii. Aceștia sunt numiți de Consiliul UE pentru un mandat de cinci ani care poate fi reînnoit. Numărul de membri din fiecare țară depinde de mărimea populației.Membrii provenind dintr-o țară formează [delegația națională](https://cor.europa.eu/ro/members/Pages/National-delegations.aspx) care reflectă echilibrul politic, geografic, regional și local al țării respective.

CoR încurajează [participarea la toate nivelurile](https://cor.europa.eu/ro/engage/), de la autorități regionale și locale la simpli cetățeni. Autoritățile regionale și locale, asociațiile, ONG-urile, experții și cadrele universitare pot participa la sondaje, consultări și evenimente on-line. CoR dispune de mai multe [rețele](https://cor.europa.eu/ro/our-work/Pages/networks.aspx), care le permit regiunilor și orașelor din UE să facă schimb de bune practici, să lucreze împreună și să contribuie la dezbaterile europene pe diferite teme, precum creșterea și ocuparea forței de muncă, dezvoltarea și subsidiaritatea, combaterea schimbărilor climatice și cooperarea transfrontalieră.

Comitetul European al Regiunilor reprezintă aproximativ 1 milion de politicieni de la nivel local și regional din Uniunea Europeană, iar îndemnul către aceşti politicieni vizează promovarea unui dialog deschis cu cetăţenii la nivel local, pentru ca vocea acestora să fie auzită. Obiectivul este ca viitorul UE să fie definit în colaborare cu cetățenii și comunitățile locale, nu doar în Bruxelles și în capitale. Informații suplimentare despre această iniţiativă sunt disponibile pe [site-ul web al Comitetului European al Regiunilor](https://cor.europa.eu/ro/engage/Pages/future-of-europe.aspx).

Conform prevederilor art.129 alin.(1) din Ordonanța de urgență nr.57/2019 privind Codul administrativ, ” (1) Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale” iar alin.14 al art.129 prevede următoarele: ”(14) Consiliul local îndeplineşte orice alte atribuţii, în toate domeniile de interes local, cu excepţia celor date în mod expres în competenţa altor autorităţi publice, precum şi orice alte atribuţii stabilite prin lege.”

Prin proiectul de hotărâre se propune desemnarea reprezentantului Consiliului Local al municipiului Bistriţa să exercite calitatea de "Consilier responsabil cu afacerile UE".

Fata de cele prezentate, propunem aprobarea de către Consiliul Local al municipiului Bistrița a Proiectului de Hotărâre privind desemnarea unui reprezentant al Consiliul Local al municipiului Bistrița pentru a exercita calitatea de "Consilier responsabil cu afacerile UE" in "Reţeaua europeană a consilierilor regionali si locali ai UE".

**DIRECTOR EXECUTIV, DIRECTOR EXECUTIV,**

**Nicolae Chirleșan Liliana Coceșiu**

**P. DIRECTOR EXECUTIV,**

**DIRECTOR EXECUTIV ADJUNCT**

**Luciana Maria Hriscu**